***Liaoningopterus***, čiji se naziv nekada pogrešno piše kao "Liaoningopteryx", bio je rod pterosaura pterodaktiloida iz porodice Ornithocheiridae koji je tokom donje krede (barremij-aptij) nastanjivao područje Formacije Jiufotang u Liaoningu, Kina.

Wang Xiaolin i Zhou Zhimin dali su mu naziv 2003. godine. Nomenklaturni tip je *Liaoningopterus gui*. Naziv roda potiče od Liaoninga i latinizirane grčke riječi *pteron*, "krilo". Naziv vrste dat mu je u čast profesoru Guu Zhiweiju, pioniru u istraživanju jeholske biote koji se specijalizirao za beskičmenjake.

Taj rod zasniva se na holotipu IVPP V-13291, zdrobljenoj, nepotpunoj lubanji i skeletu, uključujući i čeljust, zube, vratne pršljenove i kosti prsta koji je podržavao krilo. Bio je velik pterosaur - najveći iz Kine u vrijeme kada je opisan - sa dužinom lubanje procijenjenom na 61 cm i procijenjenim rasponom krila od pet metara. Lubanja je bila duga i niska, sa niskim krestama blizu vrha kljuna i na donjoj i na gornjoj vilici. Kresta na njušci bila je duga 12 centimetara, simetričnog oblika i imala je maksimalnu visinu od sedamnaest milimetara. Rub gornje vilice bio je vrlo prav. Zubi su pronađeni samo u prednjem dijelu čeljusti. Bili su izduženi, ali krupni, većinom rastući u veličini odozada prema naprijed. Četvrti zub u gornjoj vilici je sa dužinom od 81 milimetra najveći poznati zub kod bilo kojeg pterosaura. Neobično je velik i u odnosu na ostale zube *Liaoningopterusa*, kod kojeg najveći zub u donjoj vilici ima dužinu od 41 milimetra. Dužina zuba kod jedinki mnogo je varirala, što su autori objasnili prisustvom nedavno izbilih zamjenskih zuba. U gornjoj vilici nalazilo se dvadeset pari zuba, a u donjoj trinaest do četrnaest pari.

Glavni dio (*corpus vertebrae*) očuvanog vratnog pršljena ima dužinu od 46 milimetara i visinu od 34 milimetra. Od kostiju krila, mogu se prepoznati dijelovi prve falange, čija se ukupna dužina procjenjuje na oko pedeset centimetara.

Autori su opisali *Liaoningopterusa* kao mogućeg ribojeda zbog njegove duge, šiljaste njuške.

Wang je klasificirao *Liaoningopterusa* kao pripadnika porodice Anhangueridae, uglavnom zbog kresta. To mišljenje ponovo je izrazio 2005. godine. Lü Junchang je 2006. objavio kladističku analizu koja je pokazala da je *Liaoningopterus* primitivan pripadnik Anhangueridae; analiza Ji Qianga iz 2008. svrstala je *Liaoningopterusa* u trihotomiju sa rodovima *Anhanguera* i *Tropeognathus*.

Povezano
--------

* Veličina pterosaura

Izvori
------

1. ↑  Wang X.-L. and Zhou Z.-H. (2003). Two new pterodactyloid pterosaurs from the Early Cretaceous Jiufotang Formation of Western Liaoning, China. *Vertebrata PalAsiatica* **41**(1):34-41.
2. ↑  Xiaolin Wang, Kellner, A.W.A. Zhonghe Zhou, and de Almeida Campos, D. (2005). Pterosaur diversity and faunal turnover in Cretaceous terrestrial ecosystems in China. *Nature* **437**:875-879.
3. ↑  Andres, B. and Ji Q. (2008), "A new pterosaur from the Liaoning Province of China, the phylogeny of Pterodactyloidea, and convergence in their cervical vertebrae", *Palaeontology* **51**(2): 453–469

Vanjske poveznice
-----------------

* *Liaoningopterus* Arhivirano 2007-09-23 na Wayback Machine-u na The Pterosauria